ΕΝΟΠΟΙΗΜΕΝΑ ΑΠΟΤΕΛΕΣΜΑΤΑ ΟΜΙΛΟΥ GENERALI 30 ΙΟΥΝΙΟΥ 20231

Η Generali επιτυγχάνει σημαντική ανάπτυξη σε λειτουργικά αποτελέσματα και καθαρά κέρδη. Εξαιρετικά ισχυρή η κεφαλαιακή της θέση

09/08/2023

ΔΕΛΤΙΟ ΤΥΠΟΥ RELEASE

* Αύξηση μεικτών εγγεγραμμένων ασφαλίστρων στα € 42,2 δισ. (+3,6%). Ισχυρή ανάπτυξη παρουσιάζεται στον κλάδο Γενικών Ασφαλίσεων (+10,6%). Οι εισροές στον κλάδο Ζωής παραμένουν αποκλειστικά επικεντρωμένες σε προγράμματα προστασίας και σε επενδυτικά προϊόντα unit-linked, κάτι που είναι απολύτως συνεπές με την στρατηγική του Ομίλου
* Τα Λειτουργικά Αποτελέσματα ξεπέρασαν τα € 3,7 δισ. (+28,0%), χάρις στην ισχυρή ανάπτυξη του κλάδου Γενικών Ασφαλίσεων, ενώ ο κλάδος Ζωής παρέμεινε σταθερός. Ο Συνδυασμένος Δείκτης Ζημιών και Εξόδων ανήλθε στο 91,6% (-5,4 π.μ.) ενώ το Περιθώριο Νέας Παραγωγής παρουσίασε εξαιρετική απόδοση φτάνοντας στο 5,81% (+0,31 π.μ.)
* Ισχυρή αύξηση προσαρμοσμένου καθαρού αποτελέσματος2 στα € 2.330 εκατ. (+60,9%)
* Εξαιρετικά σταθερή κεφαλαιακή θέση, με το Δείκτη Φερεγγυότητας στο 228% (221% FY2022), χάρη στην ισχυρή συμβολή από την ομαλοποιημένη παραγωγή κεφαλαίου

Ο **CEO του Ομίλου Generali, κ. Phillipe Donnet δήλωσε:** *«Τα εξαιρετικά αποτελέσματα του πρώτου εξαμήνου του 2023 συνεχίζουν να αποδεικνύουν την αποτελεσματικότητα της στρατηγικής μας «Lifetime Partner 24: Driving Growth» και να υπογραμμίζουν το γεγονός ότι η Generali είναι ολοένα και πιο κερδοφόρα, διαφοροποιημένη και ανθεκτική, με ισχυρή οικονομική θέση. Έχοντας φτάσει στα μισά αυτής της αναπτυξιακής διαδρομής, σημειώνουμε με ικανοποίηση ότι έχουμε διανύσει ήδη μεγάλη απόσταση και βρισκόμαστε ακόμη πιο κοντά στην επίτευξη των φιλόδοξων στόχων μας. Με τον τρόπο αυτό, επιβεβαιώνουμε ότι ο Όμιλος διαθέτει τη σωστή οργάνωση προκειμένου να πλοηγηθεί σε ένα συνεχώς εξελισσόμενο μακροοικονομικό και γεωπολιτικό περιβάλλον. Επιπλέον, οι πρόσφατες εξαγορές της Liberty Seguros και της Conning, πρόκειται να μας βοηθήσουν να εδραιώσουμε περεταίρω την ηγετική θέση μας στον ασφαλιστικό τομέα της Ευρώπης, να ενισχύσουμε την παγκόσμια πλατφόρμα διαχείρισης των περιουσιακών στοιχείων μας και να ισχυροποιήσουμε ακόμη περισσότερο τον Όμιλό μας. Τα αποτελέσματα αυτά επιτεύχθηκαν χάρις στις προσπάθειες όλων των συναδέλφων και των συνεργατών μας και αντιπροσωπεύουν με τρόπο σαφή τα ασφαλή θεμέλια που έχουν τεθεί για τη συνέχιση της επίτευξης της βιώσιμης ανάπτυξης, τα οποία δημιουργούν πρόσθετη αξία για όλους τους εταίρους μας».*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**1** Ξεκινώντας από το 1ο τρίμηνο του 2023, οι αναφερόμενες οικονομικές πληροφορίες ανά γεωγραφική περιοχή αντικατοπτρίζουν την οργανωτική δομή του Ομίλου με ισχύ από 01/09/2022 η οποία αποτελείται από τις ακόλουθες διοικητικές περιοχές: την Ιταλία, τη Γαλλία, τις Γερμανόφωνες Χώρες (Γερμανία, Αυστρία και Ελβετία), τον τομέα International (που συμπεριλαμβάνει την Κεντρική και Ανατολική Ευρώπη, τη Μεσόγειο, τη Λατινική Αμερική και την Ασία), τους τομείς Asset & Wealth Management, τις Συμμετοχές του Ομίλου και άλλες εταιρείες, μεταξύ των οποίων οι Europ Assistance και Global Business Activities. Από το 1ο τρίμηνο του 2023, η Κοινοπραξία Τραπεζοασφαλιστικών Δραστηριοτήτων της Cattolica (που αφορά τις εταιρείες Vera και BCC) θεωρείται ως «σύνολο επιχειρηματικών δραστηριοτήτων που διατίθενται προς πώληση» σύμφωνα με το ΔΠΧΑ 5, και ως εκ τούτου τα αποτελέσματά τους κατηγοριοποιούνται εκ νέου ως «Αποτελέσματα διακοπεισών δραστηριοτήτων». Κατά συνέπεια, τα αποτελέσματα του Ομίλου για το Α’ Εξάμηνο του 2022 που παρουσιάστηκαν πέρυσι αναταξινομήθηκαν. Οι μεταβολές στα ασφάλιστρα, οι καθαρές εισροές ασφαλίστρων Ζωής και Νέας Παραγωγής παρουσιάστηκαν σε ισοδύναμους όρους (σε σταθερές ισοτιμίες και εύρος ενοποίησης). Τα ποσά έχουν στρογγυλοποιηθεί στο πρώτο δεκαδικό ψηφίο και ως εκ τούτου τα τελικά ποσά μπορεί να μην συμφωνούν με το στρογγυλοποιημένο αποτέλεσμα σε όλες τις περιπτώσεις. Τα ποσοστιαία στοιχεία μπορεί επίσης να επηρεαστούν από την στρογγυλοποίηση.

**2** Το προσαρμοσμένο καθαρό αποτέλεσμα και οι ορισμοί του EPS (κέρδους ανά μετοχή) περιλαμβάνουν προσαρμογές για 1) κέρδη ή ζημιές περιουσιακών στοιχείων στην εύλογη αξία μέσω των αποτελεσμάτων (FVTPL) εκ των μη συμμετεχόντων επιχειρήσεων ή και των μη συμμετεχόντων κεφαλαίων των μετόχων, 2) την επίδραση υπερπληθωρισμού σύμφωνα με το ΔΛΠ 29, 3) την απόσβεση άυλων στοιχείων που σχετίζονται με συγχωνεύσεις και εξαγορές και 4) τις επιπτώσεις κερδών και ζημιών από εξαγορές και πωλήσεις. Ο υπολογισμός του EPS βασίζεται στον σταθμισμένο μέσο αριθμό των 1.541.302.942 μετοχών που βρίσκονται σε κυκλοφορία και εξαιρουμένου του σταθμισμένου μέσου όρου των ιδίων μετοχών αριθμού ίσου με 34.266.304 τεμάχια.

|  |  |  |  |
| --- | --- | --- | --- |
| **Σύνοψη Βασικών Μεγεθών (1)** | | | |
|  | **30/06/2023** | **30/06/2022 (2)** | **Διαφοροποίηση (2)** |
| **Σύνολο μεικτών εγγεγραμμένων ασφαλίστρων (€ εκ.)** | **42.237** | **40.458** | **3,6%** |
| **Ενοποιημένα λειτουργικά αποτελέσματα (€ εκ.)** | **3.721** | **2.907** | **28,0%** |
| Έσοδα Ασφαλίστρων Ζωής | 1.813 | 1.879 | -3,5% |
| Έσοδα Ασφάλιστρων Γενικών Ασφαλίσεων | 1.853 | 998 | 85,7% |
| Λειτουργικά Αποτελέσματα Διαχείρισης Κεφαλαίων και Περιουσίας | 498 | 491 | 1,3% |
| Λειτουργικά Αποτελέσματα Εταιρείας Χαρτοφυλακίου και Λοιπών Επιχειρηματικών Δραστηριοτήτων | -125 | -149 | -16,4% |
| Προσαρμογές Ενοποιημένων Οικονομικών Καταστάσεων | -318 | -311 | 2,2% |
| Περιθώριο Νέας Παραγωγής (% PVNBP) | **5,81%** | **5,50%** | **0,31 π.μ.** |
| Συνδυασμένος Δείκτης Ζημιών και Εξόδων (%) | **91,6%** | **97,0%** | **-5,4 π.μ.** |
| Προσαρμοσμένα Καθαρά Αποτελέσματα (3) (€ εκ.) | **2.330** | **1.448** | **60,9%** |
| Καθαρά αποτελέσματα (€ εκ.) | **2.243** | **864** | **α.σ.** |
| Προσαρμοσμένα Κέρδη ανά μετοχή (3) (€) | 1,51 | 0,92 | 64,6% |
| Μετοχικό κεφάλαιο (4) (€ εκ.) | **26.693** | **26.650** | **0,2%** |
| Περιθώριο Κερδοφορίας Συμβολαίων (4) (€ εκ.) | **32.095** | **31.025** | **3,4%** |
| Σύνολο κεφαλαίων υπό διαχείριση (€ εκ.) | **631.034** | **615.185** | **2,6%** |
| Δείκτης Φερεγγυότητας II (%) | **228%** | **221%** | **7 π.μ.** |
| (1) Τα στοιχεία σε αυτά τα αποτελέσματα παρουσιάζονται βάσει των κριτηρίων των Διεθνών Λογιστικών Προτύπων ΔΛΠ IFRS 17 και IFRS 9  (2) Παρακαλείστε να ανατρέξετε στην Σημείωση 1 της Σελ. 1  (3) Παρακαλείστε να ανατρέξετε στην Σημείωση 2 της Σελ. 2  (4) Το Μετοχικό Κεφάλαιο και το Περιθώριο Κερδοφορίας Συμβολαίων έχουν υποστεί προσαρμογή προκειμένου να απεικονίζουν μια βελτίωση της αποτύπωσης της φορολογικής καταγραφής των μη πραγματοποιηθέντων κερδών και ζημιών σε ορισμένα επενδυτικά σχήματα που υποστηρίζουν τις δραστηριότητες του Προσδιορισμού Μεταβλητής Αμοιβής (VFA). | | | |

Ο ΟΜΙΛΟΣ GENERALI

Η Generali είναι ένας από τους μεγαλύτερους παγκόσμιους οργανισμούς ασφαλίσεων και διαχείρισης περιουσιακών στοιχείων. Ιδρύθηκε το 1831, έχει παρουσία σε 50 χώρες και συνολικά ασφάλιστρα που ξεπέρασαν τα 81,5 δις ευρώ, το 2022. Με περισσότερους από 82.000 εργαζόμενους ανά τον κόσμο και 69 εκατομμύρια πελάτες, ο Όμιλος κατέχει ηγετική θέση στην Ευρώπη και μια ολοένα και πιο σημαντική παρουσία στις αγορές της Ασίας και της Λατινικής Αμερικής. Στο επίκεντρο της στρατηγικής της Generali βρίσκεται η δέσμευσή της να αποτελεί τον Lifetime Partner των ασφαλισμένων της, η οποία υλοποιείται επιτυχώς μέσα από καινοτόμες και εξατομικευμένες ασφαλιστικές λύσεις, την παροχή της βέλτιστης ασφαλιστικής εμπειρίας και τις ψηφιοποιημένες δυνατότητες που αξιοποιεί το παγκόσμιο δίκτυο πωλήσεών της. Η Generali έχει ενσωματώσει πλήρως τις αρχές βιωσιμότητας σε όλες τις στρατηγικές της επιλογές, με στόχο τη δημιουργία πραγματικής αξίας για όλους τους εταίρους της, θέτοντας τα θεμέλια για μια πιο δίκαιη και ανθεκτική κοινωνία.